ธ.กลางทั่วโลกลดถือเงินดอลล์
ธปท.เผยธนาคารกลางทั่วโลกหันปรับลดสัดส่วนการถือครองสินทรัพย์ที่เป็นสกุลเงินเหรียญสหรัฐในทุนสำรอง
9 ส.ค. 2554

ธปท.เผยธนาคารกลางทั่วโลกหันปรับลดสัดส่วนการถือครองสินทรัพย์ที่เป็นสกุลเงินเหรียญสหรัฐในทุนสำรอง
นายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) กล่าว่า จากสถานการณ์ที่เศรษฐกิจสหรัฐฯ มีปัญหา และค่าเงินเหรียญสหรัฐฯค่อนข้างผันผวนปรับอ่อนค่าลงจากการถูกลดความน่าเชื่อถือส่งผลให้ธนาคารกลางของประเทศต่างๆ ปรับลดการถือครองสินทรัพย์ที่เป็นเงินสกุลเหรียญสหรัฐลง จากเมื่อ 10 ปีที่แล้วถือครองสกุลเงินเหรียญสหรัฐในทุนสำรองระหว่างประเทศเฉลี่ยอยู่ที่ประมาณ 70% แต่ล่าสุดในไตรมาสแรกปีนี้ลดลงเหลือเพียง 50% เท่านั้น ซึ่งเป็นการปรับลดสัดส่วนการถือครองให้เหมาะสมกับภาวะเศรษฐกิจที่เปลี่ยนแปลงไป
"จริงๆ ธนาคารกลางประเทศต่างๆมีทางเลือกไม่มากนักในการเลือกถือสินทรัพย์ในทุนสำรองระหว่างประเทศ เพราะสกุลเงินหลักๆที่มีความน่าเชื่อถือและมีสภาพคล่องสูงก็มีไม่มาก ส่วนใหญ่มีปอนด์ ยูโร เยนและเหรียญสหรัฐ และทองคำ แต่ก็มีการปรับไปถือสินทรัพย์สกุลอื่นๆ บ้างแต่ไม่มาก ซึ่งเป็นการปรับตัวไปในทิศทางเดียวกันทั่วโลก เพื่อความเหมาะสม รวมทั้งไทยด้วย แต่การปรับสัดส่วนคงไม่ใช่การทำทันทีแต่เป็นการค่อยๆ ปรับในระยะยาว ซึ่งไทยมีการดำเนินการปรับมาก่อนหน้านี้แล้วพอสมควร" นายประสาร กล่าว